CELEX: 32022D0668
Language: bg
Date: 2022-04-21 00:00:00
Title: Решение (ОВППС) 2022/668 на Съвета от 21 април 2022 година за изменение на Решение (ОВППС) 2021/2032 относно мярка за помощ по линия на Европейския механизъм за подкрепа на мира в подкрепа на военните части, обучавани от мисията на ЕС за обучение в Мозамбик

22.4.2022   
               
               
                  BG
               
               
                  Официален вестник на Европейския съюз
               
               
                  L 121/44
               
            
         РЕШЕНИЕ (ОВППС) 2022/668 НА СЪВЕТА
         от 21 април 2022 година
         за изменение на Решение (ОВППС) 2021/2032 относно мярка за помощ по линия на Европейския механизъм за подкрепа на мира в подкрепа на военните части, обучавани от мисията на ЕС за обучение в Мозамбик
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 и член 41, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 19 ноември 2021 г. Съветът прие Решение (ОВППС) 2021/2032 (1), с което бе създадена мярка за помощ, с референтна сума в размер на 40 000 000 EUR (наричана по-нататък „референтната сума“), предназначена за покриване на предоставянето на оборудване, което не е предназначено за използване като смъртоносно оръжие, и на консумативи за частите на въоръжените сили на Мозамбик, които ще бъдат обучавани от мисията на ЕС за обучение в Мозамбик (EUTM Mozambique).
                  
               
                     (2)
                  
                  
                     Референтната сума е достатъчна за предоставянето на оборудване, което не е предназначено за използване като смъртоносно оръжие, и на консумативи, както е предвидено в член 1, параграф 3 от Решение (ОВППС) 2021/2032, за пет от единадесетте части на въоръжените сили на Мозамбик, които ще бъдат обучавани от EUTM Mozambique в периода 2021—2023 г. За да се посрещнат нуждите на останалите шест части, референтната сума следва да бъде увеличена с 45 000 000 EUR.
                  
               
                     (3)
                  
                  
                     Поради това Решение (ОВППС) 2021/2032 следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение (ОВППС) 2021/2032 се изменя, както следва:
            
                        1)
                     
                     
                        В член 1 параграф 4 се заменя със следното:
                        
                           „4.   Продължителността на мярката за помощ е 36 месеца от датата на сключване на договора между администратора за мерките за помощ, който действа като разпоредител с бюджетни кредити, и субекта, посочен в член 4, параграф 2, в съответствие с член 32, параграф 2, буква а) от Решение (ОВППС) 2021/509.“
                        
                     
                  
                        2)
                     
                     
                        В член 2 параграф 1 се заменя със следното:
                        
                           „1.   Референтната сума, предназначена за покриване на разходите, свързани с мярката за помощ, е 85 000 000 EUR.“
                        
                     
                  
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 21 април 2022 година.
            
               
                  За Съвета
               
               
                  Председател
               
               J.-Y. LE DRIAN
            
         
         
            (1)  Решение (ОВППС) 2021/2032 на Съвета от 19 ноември 2021 г. относно мярка за помощ по линия на Европейския механизъм за подкрепа на мира в подкрепа на военните части, обучавани от мисията на ЕС за обучение в Мозамбик (ОВ L 415, 22.11.2021 г., стр. 25).